text: Haderslev risikerer at sne inde
  27 oktober 2011 kl. 09.49
  Haderslev Kommune vil ikke længere rydde sne på talrige villaveje og veje i landsbyerne. Kommunen vil spare rydning af sammenlagt knap 120 kilometer veje.
  Grundejerne i kommunen frygter, at hjemmehjælpere, ambulancer og renovationsarbejdere ikke længere kan komme frem, hvis de kommende vintre giver masser af sne.
  - Jeg mener ikke, at kommunen uden videre kan fralægge sig ansvaret for snerydning, siger formanden for Haderslev Grundejerforening, Gunnar Asmussen.
  Grundejerne har ikke selv pligt til at rydde kommunens veje, så i en hård vinter risikerer tusindvis af beboere at blive sneet inde.
  Byrådet skal torsdag aften vedtage et nyt vinterregulativ, som begrænser snerydningen til de store veje.
  
  Har allerede sparet
  Formanden for plan- og miljøudvalget, H.P. Geil (V), mener, at det ikke ændrer noget, at det nu bliver skrevet ind i regulativet, at talrige veje ikke bliver ryddet. I den seneste vinter havde kommunen nemlig allerede sparet på snerydningen på de små veje.
  - Nu er det skrevet ind, så folk ved, hvad de kan forvente, siger H.P. Geil.
  Han påtager sig ansvaret for, at ambulancer kan komme frem.
  - Den opgave løser vi i samarbejde med politiet eller forsvaret, fastslår han.
  Et flertal i byrådet står bag det nye vinterregulativ. Ingen andre kommuner har beskåret snerydningen på de små veje så kraftigt.
  Du kan hente oversigter over de berørte veje i faktaboksen på denne side.
   
  Veje på landet Oversigt over veje på landet, der ikke sneryddes. 
  Villaveje Villaveje, der ikke sneryddes.
  